Amerikan qorxu hekayəsi: Qatil ev

**Amerikan qorxu hekayəsi: Qatil ev** (, orijinal adı ilk dəfə **Amerikan qorxu hekayəsi** () kimi elan edilmişdi) FX telekanalında yayımlanan "Amerikan qorxu hekayəsi” serialının  5 oktyabr 2011-ci ildən 21 dekabr 2011-ci ilə kimi efirdə olmuş birinci mövsümüdür. “20th Century Fox Television” tərəfindən istehsal edilmiş mövsümün icraçı prodüseri Dante Di Loreto, yaradıcıları isə Bred Falçuk və Rayan Mörfi olmuşdur. 

Birinci mövsümdə baş verən hadisələrin mərkəzində Ben, Vivyen və onların qızı Vayaletdən təşkil olunmuş Harmonlar ailəsi durur. Vivyenin uşaq düşürməsi və Benin ailəsinə xəyanət etməsindən sonra, Harmonlar yeni həyata başlamaq üçün Bostondan Los-Ancelesə keçir və Viktorian dövrünə aid malikanədə məskunlaşırlar. 

Serialın birinci mövsümü televiziya tənqidçiləri və fanatlar tərəfindən müsbət qarşılanmışdır. Serialın aktyor heyəti, xüsusi Cessika Lanc və Frensis Konroyun oyunu yüksək qiymətləndirilmişdir. Serial FX kabel televiziyası üçün sabit yüksək reytinq gətirməklə, birinci mövsümdə ən böyük kabel serialı olmuşdur. Ən Yaxşı Teleserial – Drama nominasiyasında Qızıl Qlobus Mükafatı da daxil olmaqla bir çox mükafatlara namizəd göstərilmiş birinci mövsüm Emmi mükafatı da daxil olmaqla on yeddi mükafata layiq görülmüşdür. Bunlardan əlavə serialda yaratdığı obraza görə Cessika Lanc İkinci dərəcəli rolda Ən yaxşı aktrisa nominasiyasında Qızıl Qlobus Mükafatı, Heyrətamiz qadın performansına görə Ekran Aktyorları Gildiyasının mükafatı, Miniserial və ya Filmdə İkinci dərəcəli qadın roluna görə Emmi mükafatına layiq görülmüşdür. 

2015-ci ilin avqustunda “Qatil ev”in və Kristin Estabrukun Marsi adlı satış mütəxəssisi kimi serialın “Otel” adlı beşinci mövsümündə  görünəcəyi elan edilmişdir. Beşinci mövsümün “Otaq 33” adlı seriyasında Çarlz Montqomeri obrazı ilə Mett Ross da yer almışdır. 

## Məzmun

Ben (Dilan MakDermott), Vivyen (Konni Britton) və Vayaletdən (Taissa Framiqa) təşkil olunmuş Harmonlar ailəsi Vivyenin uşaq düşürməsi, Benin isə tələbələrindən biri olan Heyden (Keyt Mara) ilə ailəsinə xəyanət etməsindən sonra Viktorian dövrünə aid böyük malikanədə yeni həyata başlamaq üçün Bostondan Los Ancelesə köçür. Köçdükdən sonra onlar dövlət satış agenti Marsidən (Kristin Estabruk) evin keçmiş sahibləri olmuş Çad və Patrikin (Zaxari Quinto və Teddi Sirs) qətl/sui-qəsd nəticəsində öldüklərini öyrənirlər. Onların qonşusu Konstans (Cessika Lanc) və onun qızı Eddi (Ceymi Breyer) tez-tez yeni qonşunun evinə qonaq gəlirlər ki, bu hərəkət də bezdirici xarakter almağa başlayır. Eddinin evin sirli tarixi ilə əlaqəli olduğu görünür. Evin keçmiş sakini olmuş və baş vermiş yanğında eybəcər hala düşmüş Larri Harvi (Denis O’Hare) də Harmonların həyatına müdaxilə etməyə başlayır. Evə həm də çoxdan bu evdə yaşayan və işləyən xidmətçi Moira O’Hara (Frensis Konroy/Aleksandra Brekenric) gəlir, o qadınların gözünə yaşlı qadın, kişilərin gözünə isə cazibədar gənc qız kimi görünür.  

Ben evində pasiyentləri qəbul etməyə başlayır. Onlardan biri olan Teyt Lenqdon (Even Peters) Benin depressiyadan əziyyət çəkən qızı Vayaletlə maraqlanmağa başlayır. Ben Teytin Konstansın oğlu və ruh olmasını bilmir. Ailənin yeni evdə məskunlaşmasından sonra tez-tez qəribə hadisələr baş verir. Ailə öyrənir ki, onların köçməsinə kimi bu evdə iyirmiyə qədər zorakılıq və qətl hadisəsi baş vermişdir və buna görə də ev yerli əhali arasında “Qatil ev” kimi tanınır. Evdəki ruhların onlara rahatlıq verməməsi reallığına fikir verməyən ailə öz problemləri ilə məşğul olur. Çardağı səliqəyə salarkən Vivyen lateks bondaj kostyumu aşkarlayır. Daha sonra o, həmin kostyumu geyinmiş kişi ilə cinsi əlaqədə olur, Vivyen bunun Ben olduğunu düşünsə də, əslində həmin kişi Teyt olur. Vivyenin xəbəri olmadan zorlanması çox nadir halda baş verən fərqli ataları olan əkizlərə hamilə qalma ilə nəticələnir. Teytin Vivyenlə cinsi əlaqəyə girməsinin səbəbi isə bu evdə yaşayan və uşağını itirmiş ruh Noraya (Lili Reyb) uşaq bəxş etmək istəyi idi. Bostondan gələn Hayden Beni şantaj edərək onunla əlaqəsini kəsəcəyi halda Vivyenə Bendən hamilə qaldığını deyəcəyini bildirir. Larri tərəfindən öldürülən Heyden Ben tərəfindən evin həyətində dəfn edilir və ruh şəklində yenidən evə gəlir. Evdəki bəzi ruhlar, o cümlədən Nora və Hayden əkizləri ələ keçirmək üçün Vivyenin dəli olmasına çalışırlar.

Ölülərin dirilər arasında gəzə biləcəyi yeganə gün olan Hellouen bayramı günündə Vayalet Teytin anası Konstansı kiçik və deformasiyalı qardaşını evtanaziya etmək istədiyinə görə cəzalandırmaq üçün məktəb kitabxanasındakı uşaqlara atəş açaraq onları öldürmüş, daha sonra isə məktəb müəllimi Larri Harvinin törətdiyi  yanğında iflic olmasına səbəb olmuş həmin gənc oğlan olmasını öyrənir. Eddi yolu keçərkən avtomobil qəzasına düşərək ölür, lakin qardaşının ruhu ilə qovuşa bilməsi üçün Konstans onun cəsədini Harmonların evinin həyətində dəfn edə bilmir. Bu arada Vivyen şəhərə gələn qonaqlara görməli yerlərdən biri kimi təqdim edilən məkanlar sırasında onların yaşadıqları “Qatil ev”in də olduğunu öyrənir. Özü turda iştirak edərkən eşidir ki, evin zirzəmisində evin ilk sakini olmuş cərrah tərəfindən yenidən dirildilmiş bədheybət oğlu yaşayır. 

Monster Teytlə qarşılaşan və ona qarşı romantik hissləri olduğunu başa düşən Vayalet intahar edir, Teyt onu xilas etməyə çalışsa da, onun bu cəhdi uğursuz alınır. Vayalet öldüyünü yalnız bir həftə sonra evi tərk edə bilmədiyini gördükdə başa düşür. Çoxsaylı poltergeystlərdən sonra Vivyenin nəhayət ki, həqiqətən də psixi xəstəxanaya aparılmasına ehtiyac yaranır, həmin vaxt Ben əkizlərdən birinin atasının başqa adam olduğunu öyrənir. O, həmin adamın polis zabiti olan Lyuk (Morris Çestnut) olmasından şübhələnsə də, sonradan Teytin uşağın atası olması məlum olur. 

Vivyen uşaqları evdə dünyaya gətirir və doğum zamanı ölür. Yeni doğulmuş uşaqlardan biri ölsə də, digərini Konstans saxlamaq üçün götürür. Doğumdan sonra Heydenin ruhu Beni öldürür və başqa ruhların köməyi ilə bu qətl sui-qəsd kimi göstərilir. Evdə məskunlaşmış Moira kimi xoş xasiyyətli ruhlar gələcək faciələrin qarşısını almaq üçün evdə yeni ailələrin məskunlaşmasına mane olurlar.

## Rollarda

### Əsas

* Konni Britton - Vivyen Harmon
* Dylan McDermott - Dr. Ben Harmon
* Evan Peters - Teyt Lenqdon
* Taissa Farmiga - Vayalet Harmon
* Denis O'Hare - Larri Harvi
* Jessica Lange - Konstans Lenqdon

### Qonaq ulduzlar

* Keyt Mara - Heyden MakKlayn
* Zachary Quinto - Çad Varvik
* Lemb Çop - Halli
* Çarlz S. Datton - Detektiv Qreyncer
* Erik Stounstrit - Derek

### Müvəqqəti aktyorlar

* Frensis Konroy - Moira O'Hara
* Lili Reyb - Nora Montqomeri
* Aleksandra Brekenric - Gənc Moira O'Hara
* Ceymi Bryuer - Adelaida Lenqdon
* Kristin İstabruk - Marsi
* Morris Çestnat - Lyuk
* Mett Ross - Dr. Çarlz Montqomeri
* Bodi Şulz - Troy
* Kay Şulz - Brayan
* Maykl Qraziadi - Trevis Vonderli
* Selia Finkelşteyn - Dayə Qledis
* İv Qordon - Dr. Holl
* Rouz Salazar - Dayə Mariya
* Teddi Sirs - Patrik
* Azura Skay - Fiona
* Kayli Davis - Dallas
* Sara Polson - Billi Din Hovard
* Şelbi Yanq - Leya
* Rebekka Visoki - Loreyn Harvi
* Sem Kinsi - Berqard Lenqdon
* Devid Entoni Higgins - Sten
* Mina Suvari - Elizabet Şort
* Malaya Rivera Dryu - Detektiv Barrios
* Ben Vulf- Tadeus Montqomeri / The Infantata
* Erik klouz - Hüqo Lenqdon
* Brendo İton - Kayli Qrinvell
* Eşli Rikards - Xloya Steplton
* Alessandra Torresani - Stefani Boqqs
* Cordan Devid - Kevin Gedman
* Aleksandr Nimetz - Amir Stenli

## Seriyalar


## İstehsal
### Layihə
 
Serialın yaradıcıları olan Mörfi və Falçuk Fox-da yayımlanan *“[[Xor (teleserial, 2009)|Xor]]”* serialının istehsalının başlanmasından əvvəl “Amerikan qorxu hekayəsi” üzərində işləməyə başlamışdılar. Mörfi əvvəllər gördüyü bütün işlərin əksinə olan bir layihə üzərində işləmək istəyirdi, ona görə də bu layihə üzərində işə başlamışdı. O, qeyd edir ki, *“Mən “Bədən hissələri” serialından “Xor” serialına keçsəm də, hiss edirdim ki, nəsə mürəkkəb və qaranlıq bir iş görmək istəyirəm. Və mən həmişə Bredin qorxu janrına olan marağını bəyənirdim. Buna görə də bu iş mənim üçün təbii oldu.”* Qorxu janrını inkişaf etdirmək ideyasının maraqlandırdığı Falçuk qeyd edir ki, ilkin olaraq onların serialı yaratmaqda yeganə məqsədləri izləyiciləri qorxutmaq idi. *“Siz istəyirsiz ki, sonra insanlar arasında bir az balans olsun”* deyə o qeyd edir. 

Serialın tünd rəngləri Mörfinin nənəsinin uşaq vaxtı ona izlətdiyi, 1966-1971-ci illərdə ABC telekanalında yayımlanmış “Qaranlıq kölgələr” serialı əsasında yaradılmışdır.  Birinci mövsümə həm də “Rozmarinin uşağı”, “İndi isə baxma”, “Amitivilliya dəhşəti” və Stenli Kubrikin “Parıltı” filmindən təsirlənmişdir.

Başlanğıcdan Mörfi və Falçuk serialın hər mövsümünün ayrı-ayrı hadisələrə həsr olunacağını planlaşdırmışdılar. Birinci mövsümün finalının yayımlanmasından sonra Mörfi çəkiliş heyəti və yerlərinin dəyişdirilməsi planı haqqında danışmışdır, lakin birinci mövsümdən bəzi şəxslərin ikinci mövsümdə də görünəcəyini açıqlamışdır: *“Yenidən seriala qayıdan şəxslər tamamilə fərqli obrazlar, varlıqlar və ya bədheybətləri canlandıracaqlar, Harmonların hekayəsi isə başa çatmışdır.”* 

2011-ci ilin fevralında FX telekanalı rəsmi şəkildə Rayan Mörfi və Bred Falçukun müəllifliyi və Mörfinin rejissorluğu ilə çəkiləcək yeni serialın pilotunu sifariş etdiyini açıqlamışdır. Dante Di Loretonun icraçı prodüser olması elan edilmişdi. Serialın istehsalın 2011-ci ilin aprelində başlanılmışdır. 2011-ci ilin iyulunda FX rəsmi şəkildə layihənin alındığını və birinci mövsümün on üç seriyadan ibarət olacağını elan etmişdi. 2011-ci ilin avqustunda Tim Miner, Cennifer Salt, Ceyms Vronq və Cessika Şarzerin ssenari müəllifi kimi layihəyə qoşulduğu elan edilmişdir.

### Aktyor seçimi

Serial üçün aktyor seçimi 2011-ci ilin martında elan edilmiş, ilkin olaraq Konni Britton Vivyen Harmon obrazı üçün təsdiqlənmişdir.  Britton qeyd etmişdi ki, Vivyen rolunu qəbul edərkən risk etmişdir. Mörfi rolu ona təqdim edərkən demişdir: *“Bu sizin kimi, bizim də heç vaxt görmədiyimiz bir obrazdır. Bu sadəcə öz qulağınla eşitdiklərin nəticəsində meydana gələn çevirilmə olacaqdır.”* Mörfinin sözləri onu maraqlandırmış və nəticədə o, rolu qəbul etmişdir. *“Entertainment Weekly”* jurnalına verdiyi müsahibədə serialın yaradıcılarından biri olan Rayan Mörfi qeyd edir ki, o, lap başlanğıcda Konni Brittona onun yaradacağı Vivyen obrazının mövsümün sonunda öləcəyini demişdi. *“Biz həqiqətən də, birlikdə işləmək üçün tam bir mövsümə sahib olacayıq” deyə o qeyd etmişdi. Üç əsas rolu canlandıran aktyorlar Konni, Dilan [MakDermott] və Cessika [Lanc] ilə görüşdə biz çalışırdıq onlara deyək ki, sizin rolunuz ssenarinin ortasında başlayır, ortada da başa çatır. Bəli, buna görə də, Konniyə rahat şəkildə bütün mövsüm boyu birlikdə olacağımızı deyə bilirdim.”* 

2011-ci ilin martında Denis O'Harenin Larri Harvi obrazı ilə seriala qoşulduğu elan edilmişdir. 2011-ci ilin aprelində Cessika Lanc Konstans obrazı ilə serialın aktyor heyətinə qoşulmuş və bu aktrisanın televiziyada ilk davamlı rolu olmuşdur.  Lanc bu rolu canlandırmağa ona görə razılıq vermişdi ki, mövsümün adətən teleseriallarda olduğu kimi 22 seriyalı olmayacağı qeyd edilmişdi. *“bu mənimçün çox vacib idi” o deyir. “Bilirsiz, mən altı aylıq iş üçün razılaşmağa hazır deyildim. Bu yayım yox, kabel televiziyası idi...Mənə əvvəl də yayım şoularında rol təklif etsələr də razılaşmamışdım, çünki, uzun müddətli işi öhdəmə götürmək istəmirdim.”*

Dilan MakDermottun əsas rollardan biri olan Ben Harmon obrazı üçün seçilməsi 2011-ci ilin aprelində təsdiqlənmişdir. Onun obrazı *“yaraşıqlı, əzələli və ehtiraslı həkim”* kimi təsvir edilir. Ben ailəsini çox sevsə də, həyat yoldaşını incidir. MakDermott qeyd edir ki, ABC telekanalında yayımlanmış *“[[Təcrübə (teleserial, 1997-2004)|Təcrübə]]”* serialında yaratdığı Bobbi Donnell obrazından fərqli bir obraz yaratmaq istəyirdi. “Mənim bu rolu yaratmaqda əsas məqsədim dəyişilmək və fərqli tərəfdən özümü göstərə bilmək imkanı idi. İnsanlar məni görndə “Təcrübə”dən olan oğlan deyə düşünürdülər...Mən bu fikri özümdən uzaqlaşdırmaq istəyirdim və bu işi məhz bu serial vasitəsiylə etməyə qərar verdim” deyə o qeyd edir. 

2011-ci ilin mayında Taissa Farmiqa və Evan Petersin baş rollar üçün seçilmiş son aktyorlar olması, onların müvafiq olaraq Vayalet Harmon və Teyt Lenqdon obrazlarını canlandıracaqları elan edildi. O, qeyd edir ki, mən “o dəqiqə” Vayaleti sevdim və “özümlə onun arasında bir bağ olduğunu hiss etdim”.  Mörfi Teyti serialın “əsl bədheybəti” kimi təsvir edir və əlavə edir ki, “Evans gözəl oyunu və ssenaristlərin çalışmaları ilə çox mürəkkəb və simpatik bədheybət obrazı yarada bilmişdir.”

### Çəkilişlər

Mövsümün pilot seriyası ruhlar evi və sonradan qətl səhnələrinin çəkildiyi yer olan Arlinqton Heyts, Los-Anceles Kaliforniyadakı malikanədə çəkilmişdir. 1902-ci ildə Amerika Memarlar İnstitutunun Los-Anceles bölməsinin rəhbəri olmuş memar Alfred Rozenheymin layihəsi əsasında Neo-Tüdor və Ensiklopedik Qotika memarlığı üslubunda tək ailə üçün inşa edilmiş ev ilkin dövrdə qız monastırı kimi istifadə olunmuşdur. Eksteryer çəkilişləri zamanı evin çölündə olan kapella CGI vasitəsiylə görüntüdən yığışdırılmışdır.

Serial evin tam dəqiq kopyası olan qurma sahədə çəkilmişdir. Lui Komfort Tiffani istehsalı olan vitrajlar və tökmə bürünc çilçıraqlar evin xarici görünüşünün tam formalaşdırılması üçün yenidən yaradılmışdır. 

*“Çox aqressiv”* çəkiliş cədvəli və serialın yaradıcıları olan Rayan Mörfi və Bred Falçukun digər bir serial “Xor” üzərində də paralel olaraq işləmələri səbəbi ilə pilot seriyanın çəkilişlərinin gecikməsinə görə birinci mövsümün final seriyası – on üçüncü seriyanın planlaşdırıldığından on üç dəqiqə qısa olacağı elan edilmişdi. Sonradan on üçüncü seriya tamamilə təxirə salınmış, əvəzinə isə on ikinci seriya on dəqiqə artıq (52 dəqiqə) çəkilmişdir. Mövsümün final seriyası 21 dekabr 2011-ci ildə yayımlanmışdır.

### Ad

Serialın açılış ad ardıcıllığı dizayner Kili Kuper və onun rəhbərlik etdiyi “*Prologue*” dizayn studiyası tərəfindən hazırlanmışdır. O, həm də AMC telekanalında yayımlanan *“[[Gəzən ölülər (teleserial, 2010)|Gəzən ölü]]”* serialı və 1995-ci ildə çıxarılmış “Yeddi” filminin açılış titrlərini   hazırlamışdır. Serialın musiqi mövzusu səs dizayneri Sezar Davila-İrizarri və musiqiçi Çarli Klozer tərəfindən bəstələnmişdir. Fonda göstərilən görüntülərdə Harmonların evinin zirzəmisində doğulmamış və ya abort edilmiş ölü uşaqlar laboratoriya bankalarında, insan kəllələri, tibb bacısı uniforması və əlində qanlı bıçaqlar tutmuş insan fiquru görünür. Mörfi açılış titrlərini kiçik sirr adlandırır və qeyd edir: *“Serialın doqquzuncu seriyası efirə verilənə kimi açılış titrlərindəki hər bir səhnə izah olunacaq.”* 

## Qəbulu
### Rəylər

Qorxulu amerikan hekayələri tənqidçilərdən əsasən müsbət rəylər almışdır. “Metacritic” rəy aqqreqatoru 30 rəy əsasında birinci mövsümə 100 xaldan 62 xal vermişdir. Digər rəy aqqreqatoru “Rotten Tomatoes” 42 tənqidçinin 64% müsbət rəyinə əsasən birinci mövsümə 5.7/10 bal vermişdir. Saytın ortaq rəyində deyilir: *“Qarışıq, lakin effektli olan Qorxulu amerikan hekayələri, qəribə, qanlı və izləyicini özündən asılı vəziyyətə salmağa qadirdir.”* *“[[Entertainment Weekly]]”* jurnalından Ken Taker pilot seriyasını B+-la qiymətləndirərək qeyd edir ki, *“Qorxulu amerikan hekayələri izləyicini qorxu altında saxlamaq üçün kifayət qədər çox elementə malikdir: qışqırıqlar, seks, sarsıntılar, zədəli üzlər, psixi davranışlar və ölü uşaqlar.”* *“San Jose Mercury News”*dan Çak Barni qeyd edir ki, *“Əksər TV şoular yayımlandıqdan bir müddət sonra yaddan çıxır. Bu sizin yaddaşınıza əbədi həkk olunanlardan olmalıdır.”* *“[[The Washington Post]]”*dan Hank Stuver qeyd edir ki, *“Hadisələrin şişirdilməsi Mörfinin əsas xasiyyəti olsa da, bu şou ovsunlayıcı stilə və baş gicəlləndirən brut-çıxışa malikdir."* *“[[The New York Times]]”*dan Mayk Heyl filmi *“daha çox klassik fikirli çiller*” adlandırır, HBO-nun “Əsl Qan” və AMC-nin “Gəzən ölü” seriallarının uğur qazanmasını nəzərə çatdırır. Lakin, bütün rəylər müsbət olmamışdır. “HitFix”-dən Alan Sepinuol serialı D- - la qiymətləndirərək qeyd edir ki, *“Serial yüksəklikdən o qədər uzaqdadır ki, arxa güzgüdəki mikroskopik nöqtənin zirvəsindədir.”*

### Mükafat və nominasiyalar

Qorxulu amerikan hekayələrinin birinci mövsümü 65 mükafata namizəd göstərilmiş, onlardan 19-nu qazanmışdır.

 FX telekanalı serialı Televiziya sənətləri və elmləri akademiyasının mükafatına miniserial nominasiyasında, 64-cü Emmi mükafatına isə dram nominasiyasında namizəd göstərmişdir.

### Reytinqlər

Mövsümün pilot seriyası 18-49 yaşlı auditoriya arasında 1.6 reytinq toplayaraq 3.2 milyon nəfər tərəfindən izlənmişdir, ikinci yayımdan sonra izləyici sayı 5.2 milyon nəfərə çatmışdır. Bu, FX telekanalının serial premyerasından əldə etdiyi ən yaxşı göstərici idi. “Anarxiya övladları”, “Filadelfiyada həmişə günəşlidir” və “Liqa” seriallarının nəticələri ilə birlikdə hesablandıqda “Qorxulu amerikan hekayələri” oktyabr ayını FX telekanalının ən baxımlı ayı etmişdir. Ümumilikdə ilk seriya 59 ölkədə 3.2 milyon nəfər tərəfindən izlənmişdir.

Mövsümün digər seriyaları yayımlandıqca serialın reytinqi də qalxmağa başlamış, dördüncü seriyada 18-49 yaşlı auditoriya arasında reytinq 1.7-yə çatmışdır. Yeddinci seriyada serialın reytinqi 18-49 yaşlı auditoriya arasında 1.8-ə çatmış, seriya 3.6 milyon nəfər tərəfindən izlənmişdir ki, bu da mövsümün ən yüksək göstəricisi idi. Mövsümün final seriyasının  18-49 yaşlı auditoriya arasında reytinqi 1.7 –yə çataraq 3.22 milyon nəfər tərəfindən izlənmişdir. Birinci mövsüm TNT telekanalında yayımlanan “Enən səma” serialı ilə birlikdə 18-49 yaşlı auditoriya arasında ən böyük yeni kabel serialı olmuşdur.

Qorxulu amerikan hekayələrinin 2011-ci ilin noyabrında Avropa və Latın Amerikası ölkələrində Fox International kanalları vasitəsiylə baş tutmuş premyerası Pay-TV-nin əsas satış bazarlarında birinci və ikinci yerlərdə qərarlaşmışdır. Birləşmiş Krallıqda yerüstü FX telekanalı vasitəsiylə yayımlanan serialın ilk seriyası 128.200 nəfər tərəfindən izlənmişdir. İkinci seriyada izləyici sayı 27% artaraq 158.700 nəfərə çatmışdır.

## Ev üçün buraxılış

## İstinadlar

## Xarici keçidlər
* ''Amerikan qorxu hekayəsi'' seriyaları TV.com-da.